Sinhpraw, Sumbram Hpe Ni Nawn Ai Hkai Nmai Hte Tsi Tsi Ai Ladat
Sumbram, sinhpraw hpe tsi gawn lajang makawp maga na matu lam amyu myu nga ai re, hkum hkrang san seng san pan lam, buhpun palawng hpe galoi mung san seng nga hkra hte tsi rung kaw na jaw dat ai tsi sha, chya ai lam rai nga ai raitim tinang buga ginra kaw tu ai hkai nmai hpan amyu amyu mung dai sinpraw, sumbram ni hpe tsi tsi la mai nga ai hpe chye lu ai.
Masha law malawng gaw sinhpraw hte sumbram hpe bacteria hpan langai kaw na sha byin wa ai hpe shadu nga ma ai raitim sumbram gaw Dermatophyte bacteria kaw na byin wa ai hte ana kum la gaw wang wang rai hkyeng nna shara nkau macyit marut byin ai re, sinhpraw chyam gaw Malassezia furfur bacteria kaw nna byin ai rai nhtawm byin ai shara kaw ahpraw pang pang rai sep kap au lam nga ai.
Sumbram hte Sinpraw hpe ni nawn ai hkai nmai ni hte mung tsi tsi la mai nga ai re
Shakau hpraw
– Shakau hpraw hpe nau n mani ai sha htu abrep na byin ai shara kaw minute (30) daram arut chya tawn da ai hpang hka hte bai kashin kau, lani mi hta (3) lang ram galaw ra ai, bacteria ana tsep kawp mai tsai na matu ana mai mat ai hpang laban bat mi tup naw matut galaw yang kaja ai.
Hking Hka
– Hking hka gaw kan nbung hte kaga sha shut shat kan ana law law hpe tsi ya lu ai sha n-ga hpyi ana zawn re ai hpe mung mai tsai hkra tsi lu ai re, Hkinghka hpe htu mani nhtawm tsa jap hte gayau nna ana byin ai shara kaw mai tsai hkra chya mai ai (jahkring hkring chya mai ai)
Shingtawn pan
– Shingtawn pan lap (20) daram hpe di la nna mani hkra htu ai hpang ana byin ai shara kaw ja ja arut chya, jahkring mi tawn da na bai kashin kau, lani mi yawm htum (3) lang galaw yang ana mai tsai wa lu ai.
Nawng Lap pu
– Lam makau, Hkauna hkan tu ai Nawng lap pu (20) daram hpe nau n mani ai sha htu nna ana byin ai shara kaw jahpawt shana chya yang ana mai tsai wa lu ai.
Bu Lap
– Bu Lap (Kun yoi) gaw Myen amyu ni Kun-ya makai sha ai lam rai nga ai dai hpe mani hkra htu nna tsa jap hte (15) ya tsing da ai hpang jen la nna ana byin ai kaw chya yang ana mai tsai wa lu ai.
Ang Nam
– Ang Nam gaw tam la loi ai malu masha tsi hkrung tsinan kaba langai re, ang nam hpe htu la nna shani shagu (3) lang chya yang sumbram sinhpraw ni mai tsai wa lu ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn quy_Latn kac_Latn kac_Latn kac_Latn azj_Latn kac_Latn lus_Latn kac_Latn